FSMART เด้งกลับ 7% นลท.คลายกังวล “แบงก์กิ้งเอเย่นต์” ผบห.ยันไม่กระทบตู้บุญเติม
FSMART เด้งกลับ 7% นลท.คลายกังวล "แบงก์กิ้งเอเย่นต์" ผบห.ยันไม่กระทบธุรกิจตู้บุญเติม โดยล่าสุด ณ เวลา 10.41 น. อยู่ที่ระดับ 12.40 บาท เพิ่มขึ้น 0.80 บาท หรือ 6.90% สูงสุดที่ระดับ 12.40 บาท ต่ำสุดที่ระดับ 11.80 บาท ด้วยมูลค่าการซื้อขาย 108.25 ล้านบาท 
20 ก.พ. 2561

ผู้สื่อข่าวรายงานว่า ราคาหุ้น บริษัท ฟอร์ท สมาร์ท เซอร์วิส จำกัด (มหาชน) หรือ FSMART ณ เวลา 10.41 น. อยู่ที่ระดับ 12.40 บาท เพิ่มขึ้น 0.80 บาท หรือ 6.90% สูงสุดที่ระดับ 12.40 บาท ต่ำสุดที่ระดับ 11.80 บาท ด้วยมูลค่าการซื้อขาย 108.25 ล้านบาท โดยราคาหุ้น FSMART ปรับตัวขึ้นแรงวันนี้ หลังจากปรับตัวลดลงติดกัน 3 วันติด ตั้งแต่ราคาหุ้นยืนอยู่ที่ระดับ 13.60 บาท เมื่อวันที่ 14 ก.พ. 61

ทั้งนี้ ปัจจัยที่ส่งผลให้ราคาหุ้นปรับตัวขึ้นแรงในวันนี้ คาดเป็นผลมาจากนักลงทุนคลายความกังวล หลังจากที่ก่อนหน้านี้มีการรายงานข่าวว่า ธนาคารแห่งประเทศไทย (ธปท.) มีแนวคิดในเรื่องของการจัดตั้งแบงก์กิ้งเอเย่นต์ และมีกระแสข่าวว่าร้านสะดวกซื้อเซเว่น อีเลฟเว่น (7-11) จะทำธุรกิจแบงก์กิ้งเอเย่นต์ ซึ่งอาจส่งผลให้กระทบกับรายได้ของบริษัท โดยผู้บริหาร FSMART ได้ออกมาชี้แจงว่าไม่มีความกังกลกับประเด็นดังกล่าว เนื่องจากลูกค้าที่ใช้บริการเป็นลูกค้าคนละกลุ่มกัน
ด้านนายสมชัย สูงสว่าง กรรมการผู้จัดการ FSMART เปิดเผยว่า บริษัทไม่มีความกังวลกับประเด็นดังกล่าว เพราะเป็นลูกค้าคนละกลุ่มกัน โดยบริษัทมีฐานลูกค้าที่ขยายไปตามชนบทและไม่ใช่ทำเลของร้านสะดวกซื้อดังกล่าว เพราะลูกค้าของบริษัทส่วนใหญ่ทำรายการที่มีมูลค่าเงินไม่มาก เฉลี่ย 700 บาทต่อรายการ และต้องการความรวดเร็ว ประกอบกับบริษัทมีตู้บุญเติมในร้านสะดวกซื้อ 7-11 ประมาณ 8,000 ตู้ ซึ่งไม่มีธุรกรรมการโอนเงิน ดังนั้นจึงไม่มีความกังวลกรณีนี้
นอกจากนี้ ในปี 2561 บริษัทมีแผนเพิ่มจำนวนตู้บุญเติมในอีก 20,000 ตู้ ซึ่งจะส่งผลให้สิ้นปี 2561 จะมีตู้บุญเติมครอบคลุมทุกพื้นที่ 144,653 ตู้ ปรับเพิ่มขึ้นจากปี 2560 มีตู้บุญเติมรวม 124,653 ตู้ โดยกำหนดงบลงทุนในการขยายตู้ประมาณ 500 ล้านบาท
สำหรับแนวโน้มผลประกอบการปี 2561 บริษัทตั้งเป้ามีรายได้เติบโต 15-20% จากปี 2560 มีรายได้ 3,105 ล้านบาท โดยบริษัทวางกลยุทธ์ที่หลากหลาย และเน้นคุณภาพครบทุกด้าน เพื่อการเติบโตทุกช่องทาง ด้วยหลักการบริหารจัดการยอดเติมเงินเฉลี่ยต่อตู้ต่อเดือน (ARPU) ให้เติบโตไม่ต่ำกว่า 5% จากปี 2560 เฉลี่ยอยู่ที่ 32,000 บาทต่อตู้